


נוסח המודעה בעיתון יומי ישראלי, עיתון יומי/שבועון בערבית ואתר האינטרנט (הכל דרך לשכת הפרסום הממשלתית):

הנדון: מכרז פומבי מספר 11/11 לאספקת והפעלת זיקוקין ופירוטכניקה לטקס הדלקת המשואות בהר הרצל עבור מרכז ההסברה, במשרד ההסברה והתפוצות
1. מרכז ההסברה - משרד  ההסברה והתפוצות (להלן - "המשרד") מבקש לקבל הצעות  עבור אספקת והפעלת זיקוקין ופירוטכניקה בטקס הדלקת המשואות בהר הרצל  בירושלים (להלן: "הטקס"), הכל בהתאם לדרישות המשרד ובהתאם למפורט במסמכים המצורפים למכרז זה.

2. תקופת ההתקשרות עם המציע הזוכה תהיה חודשיים (2 חודשים) ממועד חתימת ההסכם, בהתאם להסכם המצורף כמסמך ו' למסמכי המכרז. למשרד תישמר זכות הברירה (אופציה) להאריך את תקופת ההתקשרות בשתי תקופות נוספות בנות  חודשיים (2 חודשים) כל אחת, בשנתיים העוקבות, בזמנים הרלוונטיים לצורך הערכות ליום העצמאות.  

3. במהלך תקופת ההתקשרות למשרד תהיה זכות הברירה לדרוש מהזוכה מתן שירותים נוספים בתנאים זהים ו/או מיטיבים בהיקף של עד 10% משווי היקף השירותים הנדרשים עבור הטקס.

4. תנאי הסף להשתתפות במכרז:

במכרז רשאים להשתתף מציעים העונים לתנאי הסף המפורטים להלן:

4.1	 המציע הוא בעל ניסיון קודם בביצוע 10 מופעי זיקוקים לפחות, בהיקף כדלהלן:

	4.1.1	בכל מופע שוגרו ע"י המציע לפחות 500 "פצצות"; 
	4.1.2	בכל מופע שוגרו ע"י המציע "פצצות" בלפחות 10 אפקטים שונים;
	4.1.3	שווי ההתקשרות בכל מופע היה, לכל הפחות, 30,000 ₪, כולל מע"מ.

		יובהר כי נדרש שכל אחד מ- 10 המופעים הנזכרים בס"ק זה יעמוד בשלוש התנאים הקבועים בסעיפים 4.1.1 ו- 4.1.3 במצטבר.
    
		ניסיון המציע אשר יילקח בחשבון לעניין ס"ק זה, הינו ניסיון שצבר המציע החל מיום 1.1.2008  ועד למועד האחרון להגשת הצעות למכרז זה.

4.2	המציע הוא בעל ניסיון קודם בביצוע 10 מופעי פירוטכניקה לפחות בהיקף כדלהלן:

	4.2.1	בכל מופע שוגרו ע"י המציע לפחות 80 מזרקות בגובה 7 מ' (כל אחת);
	4.2.2	בכל מופע שוגרו ע"י המציע לפחות 80 יחידות מפלים ללא עשן.

		יובהר כי נדרש שכל אחד מ- 10 המופעים הנזכרים בס"ק זה יעמוד בשני התנאים הקבועים בסעיפים 4.2.1 ו- 4.2.2 במצטבר.

  	עוד יובהר, כי יכול שהמופעים הנזכרים בס"ק 4.1  יהיו אותם המופעים הנזכרים בס"ק  4.2.

	ניסיון המציע אשר יילקח בחשבון לעניין ס"ק זה, הינו ניסיון שצבר המציע החל מיום 1.1.2008  ועד למועד האחרון להגשת הצעות למכרז זה.

4.3	המציע הוא בעל מחשב זיקוקין עם יכולת סינכרון עם מוסיקה (time cod).

4.4	המציע מעסיק לפחות 3 עובדים כמפורט להלן:

	4.4.1	מפעיל ציוד  מקצועי בעל רישיון תקף להפעלת זיקוקין ופירוטכניקה מטעם משרד התמ"ת, ובעל ניסיון מוכח של 3 שנים לפחות בהפעלת ציוד מהסוג הנדרש באירועים הנדונים במכרז זה  לרבות בהפעלת מחשב זיקוקין. יובהר, כי לא נדרש ששלוש שנות הניסיון האמורות יהיו דווקא אצל המציע.  

	4.4.2	צוות טכני המונה 2 אנשים העוסקים בהתקנה ו/או הרכבה ו/או הובלה של ציוד ו/או סיוע למפעיל הציוד בשטח. נדרש כי לכל עובד בצוות הטכני יהיה ניסיון עבודה אצל המציע ב- 5 מופעים לפחות בהם המציע שיגר זיקוקין ו/או פירוטכניקה.

4.5	ברשות המציע כל היתר ו/או רשיון ו/או אישור מכל רשות מוסמכת, הנדרש לשם ביצוע השירותים, שיהיו בתוקף במועד הגשת ההצעה ולמשך כל תקופת ההתקשרות, ובכלל זה: רישיון להפעלת זיקוקין ופירוטכניקה על ידי מפעיל הציוד מטעם המציע; רישיון עסק או היתר זמני לאחסון ושינוע חומרי נפץ;  רישיון יבוא זיקוקין; ככל שתוקף רישיון היבוא שבידי המציע במועד הגשת ההצעה פג לפני המועד המתוכנן להשלמת השירותים  יידרש המציע, אם יזכה במכרז, להציג רשיון מעודכן שבועיים לפני מועד הטקס; היתר להובלת חומרים מסוכנים.

4.6	המציע רשאי להיעזר, על חשבונו, בספקי משנה לעניין יבוא זיקוקין/פירוטכניקה ו/או אחסנת זיקוקין/פירוטכניקה ו/או הובלת זיקוקין/פירוטכניקה, ובמקרה כזה על ספק המשנה להיות בעל האישורים והרישיונות הרלוונטיים והנדרשים עפ"י דין. 

4.7	המציע מנהל ספרים כדין ובידיו האישורים הנדרשים לפי חוק עסקאות גופים ציבוריים, תשל"ו-1976.  

4.8	במידה והמציע הינו תאגיד, על התאגיד להיות רשום כדין בישראל, במרשם הרשמי הרלוונטי וכן על התאגיד להיות ללא חובות אגרה שנתית  לרשם החברות/ השותפויות, בגין השנים הקודמות למכרז; 
	אם המציע הוא חברה – על נסח הרישום שלה להעיד  כי החברה אינה חברה מפרת חוק ואינה בהתראה לפני רישום כחברה מפרת חוק. 
	יודגש כי על ההצעה להיות מוגשת על ידי ישות משפטית אחת בלבד וכל האישורים הנדרשים על פי מכרז זה יהיו על שמה של אותה ישות משפטית. 

4.9	המציע יתחייב לעמוד בדרישות התקן הישראלי הרשמי, על פי חוק התקנים, התשי"ג-1953, ככל שקיים ביחס לשירותים הנדרשים במכרז זה.

5. שאלות ובקשות להבהרות יש להפנות לגב' מיכל דסה, מרכזת ועדת המכרזים, בכתב בלבד באמצעות הפקסימיליה במספר 02-6587133, לא יאוחר מיום 6.4.2011, בשעה 12:00.  המשרד יפרסם את תשובותיו עד ליום 7.4.2011, בשעה 12:00.

6. את ההצעות למכרז יש להגיש בשפה העברית בלבד לא יאוחר מיום  11.4.2011 עד השעה 12.00 לתיבת המכרזים שבמשרד ההסברה והתפוצות, הממוקמת בקומה 3 בבניין ברח' כנפי נשרים 7, בירושלים.

7. את מסמכי המכרז המלאים ניתן למצוא באתר האינטרנט של משרד ראש הממשלה שכתובתו:
www.pmo.gov.il ; באתר האינטרנט של מנהל הרכש הממשלתי שכתובתו: www.mr.gov.il/purchasing ;  או באמצעות מרכזת ועדת המכרזים,  בתיאום מראש בטלפון מספר 02-6587124.

										בברכה,
									       ועדת המכרזים
            משרד ההסברה והתפוצות


לנוסח בערבית יש להוסיף את המשפט הבא:
"המכרז פורסם גם בעיתונות בשפה העברית והנוסח הקובע הוא הנוסח המתפרסם בשפה עברית".

